Uhulumende Uvuma Umlandu Wokuphazamisa Umsebenzi eZBC 
Unobhala wogatsha lokwethulwa kwemibiko, uMnu. George Charamba nguye ovume lumlandu lapho ekhuluma phambi kwekomidi ebona ngokwethulwa kwezindaba edale lephalamende.
HARARE — Unobhala wogatsha lokwethulwa kwemibiko, umnumzana George Charamba uyawuvuma umlandu wokuba akula osokwenziwe ekuqedeni indubo zokungaqhutshwa kuhle komsebenzi kunkampani kahulumende yomsakazo eye Zimbabwe Broadcasting Corporation. UCharamba, ubeka inkokheli zezombusazwe umlandu wokungenela emsebenzini yokuthapha indaba osekubangele ukuhlephuka phakathi kwezisebenzi kusiya ngokuthi zisekela cele liphi leziphathamandla zezombusazwe. Umnumzana Charamba uveze lokhu ngesikhathi esethula umbiko phezu komumo wezokwethulwa kwezindaba elizweni nphambi kwekomidi yedale lephalamende elibona ngezokwethulwa kwemibiko eye Parliamentary Portfolio Committe on Media. Uveze njalo ukuba kuqakathekile ukukulungisisa lokho,luthuthukiswe loluhlangothi lwezindaba,luthathe indawo yalo uqobo. Wengeze ethi ngesikhathi kukhethwa inkokheli ezikhona okwamanje ngemva kokhetho luka 2008 bakubona kungaqondanga ukuletha inguquko njengoba udaba lwezokusakaza bekuludaba obeluhlupha ngesikhathi sikahulumende womanyano. Uveze ukuba sekumele uhulumende athathe izikwelede zeZBC zibe ngezakhe, besekuqhutshwa olunye njalo uhlelo lokuguqula umumo kulenkampani ngoba sebekunanzelele ukuba inengi lezisebenzi kulenkampani zingaphatheka kuhle emsebenzini yokuthapha indaba. Isimanga yikuba imisakazo yeRadio yonke ye ZBC ayingenisi mali kodwa amankampani asanda kunikezwa amalayisensi okusakaza abalisa eye Star FM kanye le ZiFM besanelisa ukubuthanisa imali kumankampani abo okusuka kubadide ngoba uCharamba ethi lamankampani asebenza elizweni linye. Kunje uCharamba uthi uhulumende uphakathi kokudinga indlela zokuba itholakale imali yokuhlawula izisebenzi okwamanje. Kodwa amalunga alikhomidi eye Parliamentary Portfolio Committe on Media ekhokhelwa nguMnumzana William Dhewa, itshengise ukukhathazeka kakhulu phezu komumo wezisebenzi zenkampani kahulumende ye ZBC.